Diari Oficial de la Generalitat Valenciana


Sumari del DOGV 8940, del 30-10-2020 (2020/8883)

RESOLUCIÓ de 22 d'octubre de 2020, de la directora general de Modernització i Relacions amb l'Administració de Justícia, per la qual s'inscriu la modificació dels Estatuts del Col·legi Oficial d'Agents Comercials de València en el Registre de Col·legis Professionals i de Consells Valencians Professionals de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8940

Data del DOGV
:   30-10-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/8883


Data del document
:   22-10-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 22 d'octubre de 2020, de la directora general de Modernització i Relacions amb l'Administració de Justícia, per la qual s'inscriu la modificació dels Estatuts del Col·legi Oficial d'Agents Comercials de València en el Registre de Col·legis Professionals i de Consells Valencians Professionals de la Comunitat Valenciana. [2020/8883]  
  
Vist l'expedient de sol·licitud de modificació estatutària instruït a instàncies del Col·legi Oficial d'Agents Comercials de València, inscrit amb el número 2 de la Secció Primera del Registre de Col·legis Professionals i de Consells Valencians de la Comunitat Valenciana, en el qual se sol·licita la inscripció de la modificació dels seus Estatuts en aquest registre, atesos els següents  
  
Fets  
Primer. Pel president del Col·legi Oficial d'Agents Comercials de València, es va presentar en data de 5 de juny de 2020, sol·licitud d'inscripció de la modificació parcial dels Estatuts del Col·legi Oficial d'Agents Comercials de València, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els Estatuts del Col·legi Oficial d'Agents Comercials de València van ser aprovats mitjançant Resolució de 5 de novembre de 2010, del director general de Justícia i Menor de la Conselleria de Justícia i Administracions Públiques (DOGV 6400, 18.11.2010) i modificats per Resolució de 29 de setembre de 2011, del director general de Justícia de la Conselleria de Justícia i Benestar Social (DOGV 6635, 21.10.2011), per Resolució de 9 de juliol de 2014, del director general de Justícia (DOGV 7336, 11.08.2014) i Resolució de 12 de març de 2019, de la directora general de Justícia, per la qual es resol inscriure la modificació dels Estatuts del Col·legi Oficial d'Agents Comercials de València. (DOGV 8511, 22.03.2019)  
Tercer. La modificació parcial dels Estatuts del Col·legi Oficial d'Agents Comercials de València va ser aprovada per la Junta General Extraordinària del Col·legi el 28 de febrer de 2020, segons certificat del secretari del Col·legi, amb el vistiplau del president, de data 5 de juny de 2020.  
Quart. La modificació estatutària la inscripció de la qual se sol·licita es refereix al canvi de redacció dels articles 17, 24, 84, 87, 88, 89, 91 i 92, els quals queden redactats tal com segueix:  
  
«Article 17. Pèrdua de la condició de col·legiat  
La condició de col·legiat es perdrà:  
a) Per baixa voluntària.  
Podrà sol·licitar la baixa voluntària en el Col·legi Oficial d'Agents Comercials de València, tot aquell col·legiat que cesse en l'exercici de la professió. Per a això, haurà de comunicar necessàriament per escrit, acompanyat de còpia de DNI per a la correcta identificació, al col·legi la seua decisió de ser baixa com a col·legiat, exposant i acreditant els motius de la seua decisió, retornant a més la targeta d'identitat professional que li acredite com a col·legiat.  
b) Per condemna ferma que comporte l'accessòria d'inhabilitació per a l'exercici del comerç.  
c) Per expulsió del Col·legi, acordada en expedient disciplinari.  
  
Article 24. Obligacions dels col·legiats  
Seran obligacions comunes a tots els col·legiats:  
1) La d'exercir en tot moment la professió amb la moralitat exigible, decòrum i dignitat  
2) Abonar puntualment les quotes col·legials, ordinàries i extraordinàries, així com qualsevol altre tipus de quota social que reglamentàriament poguera ser-los imposada.  
Si el col·legiat incomplira l'obligació anterior durant un termini superior a 3 mesos, es veurà privat de l'exercici dels serveis gratuïts del col·legi mentre no estiga al corrent en el pagament de les seues obligacions econòmiques.  
3) Assistir personalment, excepte causa justificada, a les juntes generals, ordinàries i/o extraordinàries, que se celebren en el Col·legi i exercir amb eficàcia els càrrecs per als quals fora triat o dins de les comissions que la Junta de Govern els encomane.  
4) Abstindre's d'ostentar representacions de cases competitives, sense consentiment de l'Empresa respectiva; així com el deure de guardar el degut sigil professional en aquelles operacions o contractes en què així li ho encarisquen per aquelles.  
5) Prohibició de col·laborar amb persones que practiquen clandestinament la professió, encobrint la falta de col·legiació d'aquestes.  
6) Guardar el degut respecte a la Junta de Govern del Col·legi així com als membres que la componen.  
7) Complir les lleis generals i especials, els Estatuts d'aquest Col·legi Oficial d'Agents Comercials de València, els codis i altra reglamentació interna, així com les normes i decisions adoptades pels òrgans col·legials en matèria de la seua competència.  
  
Article 84. Exercici de la potestat disciplinària  
El President i la Junta de Govern del Col·legi són competents per a l'exercici de la potestat disciplinària, atenint-se a les següents normes:  
  
1. S'estendrà a la sanció d'infraccions de deures professionals o normes ètiques de conducta quan afecten la professió o a l'ordre col·legial.  
2. Es declararà prèvia la formació d'expedient seguit pels tràmits del Procediment Disciplinari que s'estableix en aquests Estatuts.  
  
3. Comprendrà com a correccions les següents:  
a) Prevenció per escrit.  
b) Reprensió privada.  
c) Suspensió de la col·legiació.  
d) Expulsió del Col·legi.  
4. No podran sancionar-se els fets que hagen sigut sancionats penalment, en els supòsits en què existisca identitat de subjectes, d'accions i de fonaments. De manera que, si iniciat un procediment sancionador, l'instructor aprecia que la presumpta infracció pot ser constitutiva de delicte penal, ho posarà immediatament en coneixement de l'òrgan que haja ordenat la incoació de l'expedient perquè aquest el pose en coneixement del Ministeri Fiscal i suspenga el procediment disciplinari fins que recaiga sentència ferma en el procés penal. Represa la tramitació de l'expedient disciplinari després de la suspensió acordada, la resolució que es dicte haurà de respectar els fets determinants del pronunciament judicial.  
5. Els interessats podran conéixer l'estat de tramitació dels seus procediments a través de la pàgina Web del Col·legi.  
6. Les penes i sancions derivades de l'exercici professional que imposen els tribunals als agents comercials es faran constar en el seu expedient personal.  
7. Les sancions disciplinàries corporatives es faran constar, en tot cas, en l'expedient personal del col·legiat.  
La Generalitat Valenciana, a través del departament que corresponga, exercirà la potestat sancionadora quan la infracció consistisca en l'exercici d'una professió col·legiada per aquelles persones que no complisquen l'obligació de col·legiació quan la normativa que la regule l'exigisca o quan realitzen actuacions professionals mentre s'executa una sanció de suspensió en l'exercici de la professió, i quan vulneren una resolució administrativa o judicial ferma d'inhabilitació professional, de declaració d'incompatibilitat administrativa o professional o de conflicte d'interessos, o una disposició legal en què s'establisca la prohibició d'exercici.  
  
Article 87. Classes d'infraccions  
Les infraccions que poden portar aparellada sanció disciplinària es classifiquen en molt greus, greus i lleus.  
Són infraccions molt greus:  
a) L'exercici de la professió d'Agent Comercial en qualsevol de les seues modalitats per persona que, per l'acompliment de les seues funcions, siguen aquestes d'índole oficial o privada, puga exercir coacció o gaudir de privilegi per a la compravenda de mercaderies o l'encàrrec de serveis.  
b) Els actes i omissions que constituïsquen ofensa greu a la dignitat de la professió o a les regles ètiques que la governen i, de manera específica, els que porten amb si l'incompliment, amb intenció de lucre, dels compromisos contrets en l'exercici d'aquella.  
c) L'atemptat contra la dignitat o honor de les persones que constituïsquen la Junta de Govern quan actuen en l'exercici de les seues funcions i contra qualsevol company en ocasió de l'exercici professional.  
d) L'abús de poder o lucre il·lícit en l'acompliment de càrrecs col·legials.  
e) La realització d'activitats, constitució d'associacions o pertinença a aquestes quan tinguen com a finalitats o realitzen funcions que siguen competència pròpia i exclusiva del Col·legi o les interferisquen en alguna manera.  
f) L'exercici d'una professió col·legiada per aquelles persones que no complisquen l'obligació de col·legiació quan la normativa que la regule l'exigisca o quan realitzen actuacions professionals mentre s'executa una sanció de suspensió en l'exercici de la professió, i quan vulneren una resolució administrativa o judicial ferma d'inhabilitació professional, de declaració d'incompatibilitat administrativa o professional o de conflicte d'interessos, o una disposició legal en què s'establisca la prohibició d'exercici.  
g) L'incompliment durant un termini superior a 12 mesos de les obligacions econòmiques a les quals vinga obligat el col·legiat, tant les derivades per impagament de les quotes col·legials, ordinàries i extraordinàries, com qualsevol altra mena de quota social que reglamentàriament poguera ser-li imposada.  
h) La reiteració en infracció greu.  
i) L'encobriment de l'intrusisme professional.  
Són infraccions greus:  
a) L'incompliment greu de les normes estatutàries o dels acords adoptats pel Col·legi, pel Consell Valencià o pel Consell General, en el seu cas, llevat que constituïsca infracció de superior entitat.  
  
b) La falta de respecte greu, per acció o omissió, als components de la Junta de Govern quan actuen en l'exercici de les seues funcions, o a qualsevol company en l'exercici professional.  
c) Els actes de desconsideració manifesta cap als companys en l'exercici de l'activitat professional.  
d) Els actes de competència deslleial.  
e) Els actes enumerats en l'article anterior, quan no tingueren entitat suficient per a ser considerats com molt greus.  
Són infraccions lleus:  
a) La falta de respecte lleu als membres de la Junta de Govern en l'exercici de les seues funcions, o a qualsevol company en l'exercici professional, quan no constituïsquen infracció greu o molt greu.  
b) La negligència en el compliment de les normes estatutàries.  
c) Les infraccions lleus dels deures professionals.  
d) Els actes enumerats en l'article anterior, quan no tingueren entitat suficient per a ser considerats com a greus  
  
Article 88. Sancions  
Les sancions i correccions disciplinàries que poden imposar-se són:  
  
a) Per infraccions molt greus:  
1. Suspensió de la col·legiació per un termini superior a sis mesos i no superior a tres anys.  
2. Expulsió del Col·legi.  
b) Per infraccions greus:  
1. Suspensió de la col·legiació per un termini no superior a sis mesos  
c) Per infraccions lleus:  
1. Prevenció per escrit.  
2. Reprensió privada.  
  
Article 89. Procediment sancionador  
Les Infraccions lleus se sancionaran per la Junta de Govern i, en el seu nom, pel President del Col·legi després de l'obertura d'expedient disciplinari, tramitat conforme al Reglament de procediment disciplinari aprovat pel Consell Valencià de Col·legis d'Agents Comercials.  
  
Les infraccions greus i molt greus se sancionaran per la Junta de Govern després de l'obertura d'expedient disciplinari, tramitat conforme al Reglament de procediment disciplinari aprovat pel Consell Valencià de Col·legis d'Agents Comercials. Excepte quan la sanció derive de l'exercici d'una professió col·legiada per aquelles persones que no complisquen l'obligació de col·legiació quan la normativa que la regule l'exigisca, o quan realitzen actuacions professionals mentre s'executa una sanció de suspensió en l'exercici de la professió, i quan vulneren una resolució administrativa o judicial ferma d'inhabilitació professional, de declaració d'incompatibilitat administrativa o professional, o de conflicte d'interessos, o una disposició legal en què s'establisca la prohibició d'exercici.  
En aquests casos, serà la Generalitat qui, mitjançant el departament que corresponga, exercirà la potestat sancionadora.  
A falta d'aquest reglament, s'estarà al que es disposa en el Reglament de procediment disciplinari aprovat pel Consell General de Col·legis d'Agents Comercials d'Espanya i, a falta d'aquest, s'estarà al que es disposa en les normes de procediment sancionador contingudes en la Llei de procediment administratiu.  
No obstant això, quan la infracció molt greu comesa consistisca en l'incompliment del pagament de les obligacions econòmiques a les quals vinga obligat el col·legiat durant un termini superior a 12 mesos, tant les derivades per impagament de les quotes col·legials, ordinàries i extraordinàries, com qualsevol altre tipus de quota social que reglamentàriament els poguera ser imposada, s'establirà un procediment especial consistent a donar trasllat al col·legiat de l'inici de l'expedient per la comissió d'una infracció molt greu, amb proposta de resolució perquè, en el termini màxim de 15 dies hàbils, al·legue el que al seu dret convinga. Transcorregut aquest termini, serà la Junta de Govern qui resoldrà, en el termini d'un mes, la sanció que corresponga.  
La Junta de Govern i el President podran delegar les seues facultats d'instrucció d'expedient disciplinari i de proposta de resolució en un òrgan que es puga crear a tal fi. L'acord d'imposició de sanció correspondrà, en tot cas, a la Junta de Govern.  
El termini màxim per a la tramitació de l'expedient i la seua elevació a la Junta de Govern serà de tres mesos, excepte pròrroga per causa justificada que es consignarà expressament en ell.  
La Junta de Govern del Col·legi remetrà al Consell Valencià de Col·legis d'Agents Comercials testimoniatge dels seus acords de sanció en els expedients per infraccions greus o molt greus.  
Del resultat de tota denúncia per un col·legiat, es donarà coneixement al denunciant mitjançant acord motivat.  
  
Article 91. Prescripció d'infraccions i sancions  
Les infraccions determinants de sanció disciplinària corporativa prescriuran, si són lleus, al cap de tres mesos; si són greus, a l'any; i si són molt greus, al cap de dos anys, dels fets que les motivaren.  
Les sancions imposades prescriuran, les de les infraccions lleus, al cap de tres mesos; les de les infraccions greus, a l'any; i les de les infraccions molt greus als tres anys, des de la data de l'acord que les impose.  
  
Article 92. Rehabilitació  
Els sancionats podran demanar la seua rehabilitació, amb la consegüent cancel·lació de la nota del seu expedient personal, en els següents terminis, comptats des del compliment total de la sanció:  
a) Si haguera sigut per infracció lleu, al cap de sis mesos.  
b) Si haguera sigut per infracció greu, al cap de dos anys.  
c) Si haguera sigut per infracció molt greu, al cap de quatre anys.  
d) Si haguera consistit en expulsió, el termini serà de cinc anys.  
La rehabilitació se sol·licitarà a la Junta de Govern del Col·legi. En el cas d'expulsió, hauran d'aportar-se proves de la rectificació de conducta, que seran apreciades ponderadament pels que hagen de jutjar en l'àmbit corporatiu, en qualsevol dels seus tràmits.  
Els tràmits de rehabilitació es duran a terme de la mateixa manera que per a l'enjudiciament i sanció de les infraccions i amb iguals recursos.  
La Junta de Govern remetrà al Consell Valencià de Col·legis d'Agents Comercials testimoniatge de les seues resolucions en els expedients de rehabilitació que coneguen.»  
  
Fonaments de dret  
Primer. Revisada la sol·licitud de modificació dels Estatuts del Col·legi Oficial d'Agents Comercials de València, aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. La modificació estatutària ha sigut aprovada amb els requisits i formalitats previstos en aquest article i en els Estatuts del Col·legi.  
  
Tercer. Aquesta direcció general és competent per a tramitar i resoldre el present expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la disposició final del Decret 4/2002, de 8 de gener, pel qual s'aprova el Reglament de desenvolupament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; i en virtut de les atribucions contingudes en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
Per tot l'anterior, vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com dels articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i altres disposicions de pertinent aplicació, resolc:  
  
  
Inscriure la modificació parcial dels Estatuts del Col·legi Oficial d'Agents Comercials de València en el Registre de Col·legis Professionals i de Consells Valencians Professionals de la Comunitat Valenciana.  
  
  
Contra la present resolució, que posa fi a la via administrativa, es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé, un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 22 d'octubre de 2020.- La directora general de Modernització i Relacions amb l'Administració de Justícia: Angels Bixquert Sanz.